समय और स्थान बदल गया है, समस्याएँ बदल गई हैं। जीवनादर्श परिवर्तित हो गए हैं। सब उलट-पुलट गया है। नाहर से गरजने वाले पति भीगी बिल्ली बन रहे हैं। ग्रीन कार्ड ने नए उपनिषदों का सृजन किया है। जिनकी संहिताओं में अंतर देशीय, अंतर धार्मिक, अंतर सांस्कृतिक विवाहों की आचार संहिता पर अलिखित हस्ताक्षर भी आते हैं। सुदर्शन प्रियदर्शिनी की ‘आचार संहिता’6 में कैथी से विवाह करने पर नाहर ऐसी ही संहिताओं का पालन करने के लिए बाध्य है। पति उत्पीड़न के कई हथियार उसके पास हैं। जैसे पति के मेहमानों का आना, बच्चों के लिए भारतीय भाषा-संस्कृति, खान-पान, भारत जाना, पत्नी को दोस्तों के साथ जाने से रोकना - सब वर्जित है। वह नाहर न रह कर मानों भीगी बिल्ली बन कर रह जाता है। उसे माँ या बहन सरिता से फोन पर बात करने या उन्हें घर बुलाने की भी मनाही है।